To kvinder mistænkes for forsøg på tricktyveri, efter de onsdag aften forsøgte at tilkæmpe sig adgang hos to beboere på Otto Jørgensens Vej i Aalestrup. Det skriver Nordjyllands Politi i sin døgnrapport torsdag. De to mistænkte, begge kvinder, ringede på døren hos den første beboer, hvorefter de smuttede ind i gangen og "bad om lov til at skrive noget". Beboeren fik dem dog hurtigt skubbet ud ad døren igen. Det mislykkede forsøg standsede dog ikke kvinderne. De forsøgte sig igen hos genboen, hvor de også her trængte sig ind i gangen. Den første borger havde dog set, at kvinderne også ringede på hos genboen og gik over og hjalp med at få kvinderne ud ad døren igen. De to kvinder beskrives begge til at være cirka 25 år, 160 centimeter høje og begge med sort hårfarve.

Referat:
To kvinder forsøgte onsdag at tilkæmpe sig adgang hos to borgere i Aalestrup, men blev stoppet af beboerne.